Verlore ring 47 jaar later teruggekryDebra Mckenna en die verlore ring (13 Februarie 2020) (Foto; Troy R. Bennett | BDN) ŉ Vrou is met ŉ ring verenig wat sy 47 jaar gelede verloor het. Haar oorlede man het dié ring oorspronklik vir haar gegee. Debra McKenna was in 1973 ŉ tiener toe sy per ongeluk haar aanstaande man se ring in ŉ winkel in Brunswick Maine in die VSA verloor het. ŉ Man het nou, 47 jaar later, in ŉ woud in Finland op die ring afgekom! Debra (nou 63 jaar oud) het die ring in Portland verloor toe sy ŉ skolier aan Morse High School was, berig die Bangor Daily News. Die ring het ŉ graveermerk op wat die skool uitken en die datum 1973. Die ring het oorspronklik aan Debra se oorlede man Shawn behoort. Die twee was deur hoërskool en kollege ŉ paartjie. Hulle was 40 jaar lank getroud tot Shawn in 2017 sy stryd teen kanker verloor het. Shawn het die ring vir Debra gegee voor hy weg is kollege toe, maar sy het dit per ongeluk in ŉ winkel verloor. Sy het gesê sy het grootliks van die ring vergeet totdat ŉ werker dit ongeveer 20 cm onder die grond in Kaarina, ŉ klein dorpie in die suidweste van Finland, opgespoor het. Die media in Finland berig Marko Saarinen het ŉ metaalopspoorder gebruik toe hy op die ring afgekom het. “Ek kry gewoonlik net botteldoppies of ander gemors,” het Saarinen aan die media gesê. Hy het die skool se alumni-vereniging deur Facebook gekontak en hulle kon maklik die eienaar opspoor danksy die datum op die ring en die voorletters “S.M.”. Debra het gehuil toe die ring verlede week by haar huis in Brunswick opgedaag het. “Dit roer mens se hart dat daar, in hierdie wêreld vol negatiwiteit, nog steeds ordentlike mense is wat ŉ poging aanwend. Daar is goeie mense in die wêreld, en ons kort nog van hulle.” Sy het nie ŉ idee hoe die ring in Finland opgeëindig het nie.